Únos (film z roku 2017)

Únos, slovenský film režisérky Mariany Čengel Solčanskej, je napínavým pohľadom do minulosti inšpirovaný skutočnými udalosťami na slovenskej politickej scéne deväťdesiatych rokov. Film videlo na Slovensku 278 763 divákov, čím sa stal tretím najsledovanejším slovenským filmom dekády 20102019 a v čase uvedenia štvrtým najnavštevovanejším slovenským filmom od roku 1993.

Príbeh 

Na nový rok nájde mladá novinárka Marta v predzáhradke rodičovského domu bratovu odrezanú hlavu zabalenú v igelitovej taške. Strašný nález ju vtiahne do príbehu, v ktorom sa mocou posadnutí predstavitelia štátu neštítia žiadneho zločinu, aby si upevnili pozíciu neobmedzených vládcov.

Posledný deň prvého roku mladej slovenskej republiky sa chýli ku koncu. Všetci oslavujú. Kráľ podsvetia Efendi, aj Prezident. Iba Predseda nemá čo oslavovať. Prezident, ktorému on sám vyšliapal chodník k funkcii, odmietne vymenovať jeho šikovného Chalaniska za ministra. Prezident sa stane nepohodlným. Ako ho prinútiť počúvať, čo chce Predseda?

Prezidentovho syna o niekoľko mesiacov neskôr za bieleho dňa organizovaná skupina zmláti a zavlečie do zahraničia. Mladý agent Tajnej služby Oskar, gniavený svedomím, sa prizná vyšetrovateľovi, že sa zavlečenia zúčastnil na príkaz svojich nadriadených. A mafia si počas únosu podala ruky s Tajnými, ktorým šéfuje Predsedov Chalanisko.

Oskar sa v strachu o svoj život s pomocou kamaráta Roba ukryje a zdanlivo sa po ňom zľahne zem. Robovo auto o niekoľko mesiacov vybuchne a chlapec, jediný kontakt na Oskara, v ňom zhorí zaživa.

Marta sa snaží domôcť spravodlivosti pre seba, pre mŕtveho, pre jeho mamu, pre svojho zavraždeného brata a pre nás všetkých, ktorí sme mlčanlivými svedkami udalostí, na ktoré nikdy nesmieme zabudnúť.

Tvorcovia 
 Scenár a réžia: Mariana Čengel Solčanská
 Kamera: Laco Janošťák
 Hudba: Vladimír Martinka
 Strih: Ondrej Azor
 Zvuk: Marek Hart, Dušan Grečnár
 Kostýmy: Ivana Struhárová
 Masky: Martin Jankovič, Zuzana Paulíny
 Architekt: Michal Lošonský
 Producent: Milan Stráňava 
 výroba: JMB Film & TV Production v kopr. s RTVS a Studio 727
 Distribúcia: Continental Film
 Premiéra: 2. marec 2017
 Dĺžka: 95 min.

Hrajú 
Herecké obsadenie podľa ČSFD:
 Novinárka Marta: Rebeka Poláková
 Vyšetrovateľ Peter: Milan Mikulčík
 Robo: Dávid Hartl
 Oskar: Vladislav Plevčík
 Aďa: Monika Potokárová
 Prezident: Ján Greššo
 Prezidentov syn: Juraj Hrčka
 Predseda: Maroš Kramár
 Šéf tajných: Ady Hajdu
 Chalanisko: Milan Ondrík
 Efendi: Dano Heriban
 Robova mama: Ingrid Timková
 Martin otec: Tomáš Hanák
 Bines: Peter Oszlík
 Kulifaj: Jakub Rybárik
 Kňaz: Marko Igonda
 Prvá dáma: Eva Pavlíková
 Štartér: Ľudovít Cittel
 Predseda parlamentu: Boris Farkaš
 Opozičný politik: Dušan Kaprálik

Uvedenie a odozva 
Film počas prvého víkendu uvidelo rekordných 67 369 ľudí a viaceré kinosály hlásili preplnenú kapacitu. Dosiahol väčší divácky záujem ako filmy Všetko alebo nič, Červený kapitán alebo Bathory. Úspechom prvého víkendu sa dostal na 8. miesto prvých víkendov v slovenských kinách. Na nižších miestach v návštevnosti sú napríklad všetky filmové diely Harry Pottera či bondovka Spectre. Distribútor Continental Film rozšíril počet kinosál na približne 70. Otvorila sa aj otázka distribúcie v Česku, ktorá nebola pôvodne plánovaná.

Referencie

Pozri aj 
 Zavlečenie Michala Kováča ml.
 Mečiarove amnestie

Externé odkazy 
 unos.sk - oficiálna stránka
 

Slovenské filmy
Filmy z 2017